**Обраќање на Претседателот на Комисијата за хартии од вредност**

**Елизабета Чингаровска по повод 20 – годишниот јубилеј на Македонска берза**

**Почитувани дами и господа, Почитувани претставници на индустријата на пазарот на хартии од вредност, Драги пријатели**

Со особено задоволство ја прифатив поканата да говорам на оваа Конференција, би рекла не секојдневна, зашто токму деновиве Македонската берза одбележува 20 години од своето постоење и она што за мене е уште поважно денеска станува реалност долгогодишната заложба за регионално поврзување на берзите во Југоисточна Европа, свечено се пушта во употреба СЕЕ ЛИНК платформата.

Со овој проект, Македонската берза покажа дека е успешна и модерна институција, со задоволителен тренд на изградба на својот капацитет. Успешна е затоа што ја следи поставеностa на берзите од европските земји. Модерна е затоа што ги следи трендовите и практиките во тргувањето. На општо задоволство, тоа е разбрано, и од нас како регулатор и затоа оценката е дека Македонската берза по 20 години, денес е респектибилна саморегулирачка институција, со јасна визија, мисија и цел.

**Почитувани,**

Либерализацијата на пазарите на хартии од вредност и отстранувањето на техничките бариери постепено го намалија монополот на националните берзи во организирањето на тргувањето во рамки на нивните јурисдикции.

Ова доведе до зголемување на дебатите во Југоисточна Европа, а особено на Балканот за потребата и предностите од спојување и интеграција на берзите, имајќи ја предвид улогата на берзанскиот пазар како ефикасен алокатор на финансиските ресурси не само во границите на една национална економија, туку и на глобално ниво, овозможувајќи пазарна трансформација на капиталот. Ние регулаторите интензивно работевме на идејата за регионално поврзување на пазарите на хартии од вредност, која на наше задоволство денеска ќе доживее своја практична реализација.

Свесни сме дека унапредувањето на пазарите на хартии од вредност претставува важен сегмент за развојот на националната економија во целина. Нашиот пазар на хартии од вредност, има мал број на котирани компании, ниско ниво на пазарна капитализација и мала ликвидност, со потешкотија ги остварува своите стратешки цели и планови за да одговори на сите предизвици на техничко-технолошкиот развој. Поради тоа, се покажа дека најекономичниот и најефикасниот начин на остварување на натамошен раст и развој е токму соработката и интеграцијата на пазарите на хартии од вредност во регионов. Предностите на регионалната интеграција како што се: диверзификација на ризикот, намалување на трошоците на работење, поголем поврат на вложените средства и интезивен прекуграничен слободен проток на капитал, може во голема мера да влијаат врз остварување на зацртаните цели.

Преку интеграцијата се очекува да дојде до соединување и поврзување на ресурсите на фрагментираните и на различен степен на развој пазари на хартии од вредност, што пак ќе влијае врз можноста, да се мобилизираат локалниот и меѓународен капитал во насока на нивен инфраструктурен развој, а преку тоа и на целокупниот финансиски систем.

Ова отвора можност потенцијалните инвеститори од регионот и надвор од него да имаат избор на различни хартии од вредност, а издавачите да имаат полесен пристап до поголем број на потенцијални инвеститори, кои ќе бидат подготвени да ги вложат своите средства во развојот на македонските компании.

Клучната поента е дека регионалната интеграција доколку се води на правилна основа и на прагматичен начин може да ја зголеми ефективноста, ликвидноста, ефикасноста и конкурентноста на регионалните пазари на хартии од вредност.

Токму ваков пазар , на кој би се вовеле нови финансиски инструменти и услуги, со поефикасна алокација на капиталот, треба да биде визијата за долгорочен развој на македонскиот пазар . Ова е дефинитивно правецот со кој македонскиот пазар на хартии од вредност ќе ја избегне позицијата на „локален губитник“ и ќе се приклучи во групата на „глобални добитници“.

**Почитувани,**

Процесот на интеграција на берзите, на регионална основа, ќе влијае поттикнувачки на хармонизацијата на регулативата на пазарите на хартии од вредност и практиките на тргување. Интеграцијата на берзите може да доведе до подлабока регионална интеграција во други области како што се: оданочувањето, сметководствените стандарди, корпоративното управување и правните практики. Ова во голема мера позитивно ќе влијае врз создавањето на еднаков третман на вложувањата независно од која држава на регионот тие доаѓаат.

Комисијата за хартии од вредност на Република Македонија доследно го почитува и применува основното начело на кое почива и функционира пазарот на хартии од вредност - заштита на правата на инвеститорите. Секојдневната имплементацијата на високите стандарди придонесоа за целосна промена на сликата за македонскиот пазар на хартии од вредност. Многу е направено, но уште многу има да се направи.

Водени од мотивот дека носителите на инвестициски одлуки утре, треба да бидат дел од дискусиите денес, преземаме активности за финансиска едукација кои ќе придонесат младите да добијат и стекнат знаења, вештини и однесување кое ќе им помогне да учествуваат на пазарот на капитал како активни учесници.

Во периодот што следува, ќе продолжиме со имплементацијата на меѓународните стандарди и добрите корпоративни практики, за постигнување на европски и транспарентен пазар.

Во нашиот глобален свет, односите кои ги градиме со IOSCO, регулаторите во регионот и со овластените учесници на пазарот на хартии од вредност, го одредуваат нашиот просперитет. Секојдневните проблеми со кои се соочуваме, не треба да не оттргнат од нашата перспектива, која со заеднички напори мораме да ја градиме.

Почитувани присутни, посакувам на Годишнава Конференција да разговараме отворено, зашто целта е да се обидеме да дадеме одговор на прашањето –Каков пазар на капитал и треба на Република Македонија ?

**Ви Благодарам на вниманието.**